## Pravilnik Reda Petra Zrinskog i Frana Krste Frankopana

### NN 108/2000 (3.11.2000.), Pravilnik Reda Petra Zrinskog i Frana Krste Frankopana

# PREDSJEDNIK REPUBLIKE HRVATSKE

if !supportEmptyParas endif

2130

Na temelju članka 5., 6., 15.
i 35. Zakona o odlikovanjima i priznanjima Republike Hrvatske (»Narodne
novine«, broj 20/95) i članka 22. Pravilnika o odlikovanjima i priznanjima od
4. listopada 2000. godine, donosim

## PRAVILNIK

### REDA PETRA ZRINSKOG I FRANA KRSTE FRANKOPANA

Članak 1.

Ovim Pravilnikom propisuje se
izgled i tehnička izvedba Reda Petra Zrinskog i Frana Krste Frankopana (u
daljnjem tekstu: Red), izgled i opis isprave o dodjeli Reda, način isticanja
Reda te druga pitanja od značenja za Red.

Članak 2.

Red je ustanovljen Zakonom o
odlikovanjima i priznanjima Republike Hrvatske (»Narodne novine«, broj 20/95).

Red temeljem članka 6. Zakona
o odlikovanjima i priznanjima Republike Hrvatske (u daljnjem tekstu: Zakon)
zauzima deseto mjesto u važnosnome slijedu odlikovanja Republike Hrvatske.

Članak 3.

Red Petra Zrinskog i Frana
Krste Frankopana s pozlaćenim pleterom dodjeljuje se hrvatskim i stranim
državljanima kao časni znak vječnoga spomena poginulima za hrvatsku državu u
ratu, izravnoj ratnoj opasnosti ili u iznimnim okolnostima u miru.

Red Petra Zrinskog i Frana
Krste Frankopana s posrebrenim pleterom dodjeljuje se hrvatskim i stranim
državljanima nestalim  tijekom
Domovinskog rata.

Članak 4.

Red se sastoji od znaka Reda
položenog na Danicu i pločice.

Znak Reda čini središnji grb
Republike Hrvatske položen na okomiti mač iz čije krsnice izlazi vijenac
tropleta isprepletena hrastovim lišćem.

Za poginule znak Reda je
zlatne boje, a za nestale srebne.

Znak Reda je položen u
središnji dio posrebrene Danice promjera 55 mm, s dvanaest krakova.

Na glatkom naličju Danice za
poginule je geslo: navik ON živi ki zgine pošteno.

Pločica je visine 20 mm i
širine 61 mm i na njoj je ugravirano ime i prezime. Naličje pločice je glatko.

Za poginule pločica je
pozlaćena i ima ispod imena i prezimena geslo Reda: »Navik on živi ki zgine
pošteno«.

Za nestale pločica je
posrebrena.

Sastavni dio ovoga Pravilnika
je slikovni prikaz Reda.

Članak 5.

Pri dodjeli Reda dodjeljuje
se isprava o dodjeli (u daljnjem tekstu: isprava).

Isprava je otisnuta na
pergament shamoa papiru (160 g/m2, veličine
210 x 297 mm).

**Isprava za poginule**

Sadržaj isprave je na podlozi
po rubu urešenoj tropletom i uglovnim tropletim uresom i središnjom podlogom
grba Republike Hrvatske iznad mača prekrižena maslinovom grančicom, u svjet­lom
podtisku isprave. U zaglavlju isprave je tekst:

-za varijantu u ratu: »u
obrambenom domovinskom ratu 1990. – 1995«;

-za varijantu u izravnoj ratnoj opasnosti: »u izravnoj ratnoj
opasnosti«;

-za varijantu u miru: »u
iznimnim okolnostima«.

Ispod prvog retka zaglavlja
je slijedeći tekst: “za neovisnu i suverenu hrvatsku državu / republiku
hrvatsku”

Ispod zaglavlja je tekst:
položio je život / (ime i prezime poginulog) / njemu u čast predsjednik
Republike Hrvatske / dodjeljuje / Red Zrinskog i Frankopana / s pozlaćenim
pleterom / obitelji / (prezime obitelji) / U ZAGREBU, datum. / predsjednik
republike hrvatske / (ime i prezime predsjednika Republike Hrvat­ske) / (potpis
predsjednika Republike Hrvatske).

**Isprava za nestale**

Sadržaj isprave je na podlozi
po rubu urešenoj tropletom i uglovnim tropletim uresom i središnjom podlogom
grba Republike Hrvatske iznad mača prekrižena maslinovom grančicom, u svjetlom
podtisku isprave. U zaglavlju isprave je tekst:

-za varijantu u ratu: »u
obrambenom domovinskom ratu 1990. – 1995«;

-za varijantu u izravnoj
ratnoj opasnosti: »u izravnoj ratnoj opasnosti«;

-za varijantu u miru: »u
iznimnim okolnostima«.

Ispod prvog retka zaglavlja
je sljedeći tekst: »za neovisnu i suverenu hrvatsku državu / republiku
hrvatsku«

Ispod zaglavlja je tekst:
nestao je / (ime i prezime nestalog) / njemu u čast predsjednik Republike
Hrvatske / dodjeljuje / Red Zrinskog i Frankopana / s posrebrenim pleterom / obitelji
/ (prezime obitelji) / U ZAGREBU, datum. / predsjednik republike hrvat­ske /
(ime i prezime predsjednika Republike Hrvatske) / (potpis predsjednika
Republike Hrvatske).

Sastavni dio ovoga Pravilnika
je slikovni prikaz isprave.

Članak 6.

Predsjednik Republike
Hrvatske (u daljnjem tekstu: predsjednik Republike) dodjeljuje odlikovanje Reda
na vlastiti poticaj ili na prijedlog Državnog povjereništva za odlikovanja i
priznanja Republike Hrvatske.

Ukoliko se ustanovi da je
neki od nestalih odlikovan sa srebrnim znakom Reda poginuo, Odjel za
odlikovanja i priznanja Ureda predsjednika Republike (u daljnjem tekstu: Odjel)
zamjenjuje srebrni znak Reda s pozlaćenim znakom Reda.

Ukoliko
se ustanovi da se neki od nestalih odlikovan Redom sa srebrnim znakom Reda vrati
u Domovinu, odlikovani vraća Red Odjelu.

Članak 7.

Red ističu obitelji
odlikovanih osoba prilikom svečanih prigoda posvećenih uspomeni na
odlikovanoga. Potrebito je obratiti pozornost na primjerenost prigode, način
isticanja/izlaganja, izgled, ponašanje i dostojanstvo sudionika te važnost
prigode kada se odlikovanje ističe.

Članak 8.

Predsjednik Republike uručuje
Red osobno.

Predsjednik Republike može
imenovati izaslanika za uruče­nje Reda.

Izaslanik predsjednika
Republike za uručenje Reda može biti predsjednik Zastupničkog i Županijskog
doma Hrvatskoga državnog sabora, predsjednik Vlade Republike Hrvatske, ministri
i župani te iznimno osoba po odluci predsjednika Republike.

Prilikom uručenja Reda
obitelj odlikovanog dobiva uz Red i ispravu te kutiju za Red.

Članak 9.

Za sva ostala prava, obveze i odgovornosti obitelji odlikovanih Redom
koja nisu uređena ovim Pravilnikom primjenjuju se odredbe Zakona te Pravilnika
o odlikovanjima i priznanjima.

Članak 10.

Ovaj Pravilnik stupa na snagu danom objave u »Narodnim novinama«.

Broj:
01-051-00-3281/1

Zagreb, 6.
listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

![](dodatni/374513.gif)

![](dodatni/374514.gif)

![](dodatni/374515.gif)

![](dodatni/374516.gif)

Pravilnik, NN 108/2000-2130